《西山次林尉韵》
宋代·李弥逊

凯之半痴黠，我来痴更深。手除一抔土，坐待千亩阴。

三年客东一，高山但鸣琴。归来见此君，挺挺环苍琛。

居然觉影秽，鬓白况已森。浮生关朝市，渠用多赢金。

无烦北山移，自濯尘土襟。茂树独箕踞，清流恣窥临。

蝶游入窈窕，蛇捕寻崎嵚。鞭鸾叩门谁，乱我风竹音。

能回折腰态，来和支颐吟。妙香□壑源，慰子千古心。

霜天丽初日，石壁乾馀霖。相携步林杪，烟中见孤岑。

作者简介：李弥逊（1085～1153）字似之，号筠西翁、筠溪居士、普现居士等，吴县（今江苏苏州）人。大观三年（1109）进士。高宗朝，试中书舍人，再试户部侍郎，以反对议和忤秦桧，乞归田。晚年隐连江（今属福建）西山。所作词多抒写乱世时的感慨，风格豪放，有《筠溪乐府》，存词80余首。